Bruger du niqab eller burka, og har du lyst til at fortælle, hvorfor du har valgt det? Skriv en mail til 1224@eb.dk eller send en sms til 1224 (koster alm. takst)

Dansk Folkeparti har forsøgt før. Flere gange faktisk, og når Folketinget åbner til oktober, så prøver Tulles tropper en gang til. De muslimske klædedragter burka og niqab, der skjuler ansigtet, skal forbydes i offentligheden.

Sommeren har været præget af terror i Europa, og integrationsordfører Martin Henriksen (DF) mener, at de tildækkede ansigter udgør en sikkerhedsrisiko.

- Det er uhensigtsmæssigt, at vi har flere og flere i det danske samfund, der tilhører en så ekstrem grad af islam, at de bliver nødt til at dække sig helt til. Vi vil gerne signalere klart, at man i det danske samfund skal kunne se hinandens ansigter og øjne.

- I disse terrortider er der en ekstra dimension, fordi myndighederne bedre kan se, hvem der færdes i vores samfund, hvis der kommer et forbud, siger Martin Henriksen til Ekstra Bladet.

Se også: Dansk niqab-forbud går verden rundt

Bøde for burka

Dansk Folkeparti foreslår, at det skal give en bøde på omkring 3000-4000 kroner, hvis man 'maskerer sig eller bærer heldækkende beklædning i det offentlige rum'.

- Det gælder alle steder bortset fra private hjem, så hvis man har lyst til at gå rundt i burka i stuen eller drivhuset, så står det en frit for, men i det offentlige rum, institutioner og lignende, der er det no go, forklarer Martin Henriksen.

Bøden skal ifølge DF måske kombineres med et tvangskursus i danske værdier.

Se også: Islam-forsker om Niqab-påklædning: Det handler om kultur

Se også: Første offer for ny burka-lov: Risikerer bøde på 70.000 kr

OK ifølge Mette F.

Burka-debatten rasede første gang i 2009, hvor både De Konservative og Socialdemokraterne også støttede et forbud. Jurister i Justitsministeriet mente dog, at et forbud mod de muslimske klædedragter var i strid med grundloven, fordi diskriminerede en religion. Derfor trak alle partier på nær DF støtten til forslaget.

DF's nye forslag går dog ikke direkte på de muslimske dragter, men derimod på ansigtsdækkende beklædning. Den formulering er 'juridisk mulig' ifølge Mette Frederiksen (S), da hun var justitsminister i 2014.

Integrationsordføreren for DF lægger dog ikke skjul på, at formålet med forbuddet er at ramme de muslimske klædedragter.

- Vi mener, der er et problem med burka og niqab, og dermed også nogle grupper af muslimer i vores samfund. Men inden for grundloven skal man behandle alle lige, så derfor har vi formuleret det religionsneutralt, siger Martin Henriksen.

Se også: Ministerium: Efter reglerne at forbyde niqab på skoler

Bruges i forhandlinger

DF håber især på at få Venstre og Socialdemokraterne med på et burkaforbud, og partiet regner med at bruge forslaget i de kommende forhandlinger på Christiansborg.

- Det vi lagde frem på sommergruppemødet er klart det vigtigste, fordi det handler om at bremse folk i at komme til Danmark og få sendt nogle hjem. Men det her er også meget relevant og vigtigt, så vi vil måske rejse det i forbindelse med efterårets forhandlinger, fortæller Martin Henriksen.

Et forbud mod tildækning af ansigtet i Frankrig fik kritik for at gå imod menneskerettighederne, men i 2014 blåstemplede Menneskerettighedsdomstolen forbuddet.

Efter sommerens mange voldelige angreb i Tyskland barsler flere tyske partier også med et burka-verbot.

Se også: VUC smider 6 niqab-piger ud: Må følge undervisning hjemmefra

Venstre lurepasser

Integrationsminister Inger Støjberg (V) ville ikke forholde sig til DF's forslag om et burka-forbud, da Ekstra Bladet forhørte sig hos ministeren på Venstres sommergruppemøde fredag.

Statsminister Lars Løkke (V) bebudede ellers udlændingestramninger i dette efterår, men efter lidt betænktningstid sendte Støjberg burkaen videre til Venstres integrationsordfører Marcus Knuth.

Ordføreren mener ikke umiddelbart, at der er brug for et forbud. Men han vil alligevel ikke tage et forbud af bordet.

- Brugen af niqab og burka er ikke udpræget i Danmark. Jeg tror, jeg har set en de sidste to år, og hvis der var mange, der gik i det, så ville jeg nok tage det lidt mere alvorligt.

- Det virker som symbolpolitik at lovgive mod noget, som man ser en enkelt gang om året, men jeg vil gerne se DF’s forslag, før jeg tager den en endelige beslutning, siger Marcus Knuth til Ekstra Bladet.

Se også: Kendt debattørs niqab-opslag går viralt: Det skriger af usikkerhed

Socialdemokraterne afviser

Modsat Venstre så er Socialdemokraternes integrationsordfører Dan Jørgensen klar til at afvise et burka-forbud, selvom han er imod, at kvinder går i klædedragten.

- Jeg er dybt kritisk overfor den form for klædedragt, da den afholder kvinder fra at være en aktiv og normal del af samfundet.

- Men mener også, at staten generelt ikke skal blande sig i folks påklædning, og derfor kan vi ikke støtte et forbud. Vi ønsker i stedet oplysning og uddannelse, siger Dan Jørgensen til Ekstra Bladet.

Se også: Dansk niqab-forbud går verden rundt

Bruger du niqab eller burka, og har du lyst til at fortælle, hvorfor du har valgt det? Skriv en mail til 1224@eb.dk eller send en sms til 1224 (koster alm. takst)